หนุนกู้2ล้านล้านl
โกร่งชี้หนี้สูงถึง70%ก็ไม่ห่วง
30 ม.ค. 2556

โกร่งชี้หนี้สูงถึง70%ก็ไม่ห่วง
“โกร่ง” แอ่นอกการันตีไม่ห่วงหนี้สาธารณะต่อจีดีพีพุ่ง 70% ของจีดีพี หากกู้เงิน 2 ล้านล้านเพื่อลงทุนโครงสร้างพื้นฐาน
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยว่า การที่รัฐบาลออก พ.ร.บ.กู้เงินลงทุนโครงสร้างพื้นฐาน 2 ล้านล้านบาท แม้ว่าจะทำให้หนี้สาธารณะต่ออัตราการขยายตัวทางเศรษฐกิจ (จีดีพี) เพิ่มขึ้นเป็น 5070% ก็มองว่าไม่ใช่เรื่องที่อันตราย หากเศรษฐกิจไทยขยายตัวได้ต่อเนื่อง มีการเกินดุลการค้าและดุลบัญชีเดินสะพัดเช่นปัจจุบัน
“บอกไปเลยว่าผมพูดว่า หากหนี้สาธารณะเพิ่มเป็น 70% ของจีดีพี เพราะเรามีการลงทุน ผมไม่ถือว่าเป็นระดับที่อันตรายและไม่น่าเป็นห่วง เศรษฐกิจไทยวันนี้ไม่เหมือนกับเมื่อ 20 ปีที่แล้ว ดังนั้น การที่ใครจะพูดถึงหนี้สาธารณะต้องมองภาพรวม ไม่ใช่พูดให้เกิดความสับสน” นายวีรพงษ์ กล่าว
นายวีรพงษ์ อธิบายว่า ขณะนี้มีคนบางกลุ่มทำให้ประชาชนเกิดความสับสนและสังคมไขว้เขวว่า รัฐบาลกู้เงินจำนวนมาก และทำให้สัดส่วนหนี้สาธารณะต่อจีดีพีสูง ทั้งๆ ที่การกู้เงินดังกล่าวเป็นการกู้เงินเพื่อลงทุนโครงสร้างพื้นฐานที่จะอยู่ได้เป็นร้อยปี ในขณะที่ประเทศใหญ่หลายประเทศพิมพ์แบงก์จำนวนมากในขณะนี้
นายวีรพงษ์ ยืนยันว่า ขณะนี้เศรษฐกิจไทยขยายตัวได้ดี มีการเกินดุลทั้งดุลการค้า ดุลบริการและดุลบัญชีเดินสะพัด ส่วนการขาดดุลงบ ประมาณก็ไม่ได้สูงเท่าใด และการกู้เงินดังกล่าวก็เป็นการกู้เงินเพื่อลงทุน แต่หากเป็นประเทศอื่นที่เศรษฐกิจไม่ขยายตัว ขาดดุลการค้า แม้หนี้สาธารณะอยู่ที่ 3040% ของจีดีพีก็ถือว่าสูงจนอันตราย
“ผมสนับสนุนให้รัฐบาลและรัฐวิสาหกิจกู้เงินบาทเพื่อลงทุนโครงสร้างพื้นฐาน เพราะความเสี่ยงน้อยเมื่อเทียบกับการกู้เงินต่างประเทศ เนื่องจากเป็นการยืมเงินประชาชนในประเทศตัวเอง” นายวีรพงษ์ กล่าวในตอนท้าย